C 296/6

Obavijest gospodarskim subjektima

Uvoz ruske sirove nafte ili naftnih derivata u Uniju

(2022/C 296/05)

Uredbom Vijeća (EU) 2022/879 od 3. lipnja 2022. o izmjeni Uredbe Vijeća br. 833/2014 od 31. srpnja 2014. o mjerama ograničavanja kao odgovor na rusku vojnu agresiju na Ukrajinu zabranjena je izravna ili neizravna kupnja, uvoz ili prijenos sirove nafte ili naftnih derivata, kako su navedeni u Prilogu XXV., ako su podrijetlom iz Rusije ili su izvezeni iz Rusije od sljedećeg dana od dana objave (članak 3.m Uredbe Vijeća 833/2014) (1). Predviđena su prijelazna razdoblja do 5. prosinca 2022. za robu obuhvaćenu oznakom KN 2709 00 i do 5. veljače 2023. za robu obuhvaćenu oznakom KN 2710.

Tim se člankom predviđaju posebna i privremena odstupanja i izuzeća za neke države članice EU-a, proizvode ili načine prijevoza.

Ruska nafta koja se prevozi zajedno s naftom drugog podrijetla u miješanom obliku podliježe zabrani: budući da je nafta zamjenjivi materijal koji se ne može fizički odvojiti ovisno o njegovu podrijetlu, nafta podrijetlom iz Rusije koja je uvezena, prenesena ili kupljena u EU-u zajedno s naftom drugog podrijetla podliježe sankcijama, osim ako se nacionalnim tijelima države članice može jasno dokazati točan udio proizvoda koji nije podrijetlom iz Rusije. U tom se slučaju može dopustiti ulazak točnog udjela nafte koja nije podrijetlom iz Rusije u Uniju.

Uvoznici u Uniji odgovorni su za poštovanje odredaba članka 3.m, posebno njegova stavka 3. točke (c). Gospodarskim subjektima uključenima u uvoz sirove nafte i/ili naftnih derivata savjetuje se da poduzmu sve potrebne mjere dužne pažnje kako bi se osiguralo da se ruska sirova nafta koja podliježe sankcijama ne uvozi, čak i ako je pomiješana s većinskim udjelom nafte podrijetlom iz treće zemlje, te da to dokažu, osim ako se nacionalnim tijelima države članice može jasno dokazati točan udio proizvoda koji nije podrijetlom iz Rusije. To se može učiniti na različite načine, kao što je predočenje dokaza o podrijetlu nafte utovarene na brod ili, ako je moguće, rezultata kemijske analize. Uvoznicima se savjetuje i da u ugovor o kupnji uključe klauzulu prema kojoj izvoznik potvrđuje da prodana nafta ne sadržava rusku naftu i da bi u tom slučaju izvoznik bio odgovoran za netočno deklariranje u skladu s ugovorom.

Uvoz nafte kontrolirat će se, što će uključivati dokumentacijske preglede (npr. zahtjev za detaljne informacije kojima se dokazuje podrijetlo nafte) te, prema potrebi i ako je moguće, kemijsku analizu (laboratorijsku provjeru). Ako uvoznik može dokazati udio sirove nafte koja nije ruska u pošiljci, dopustit će se istovar količine koja odgovara tom udjelu. Preostalom dijelu pošiljke morat će se zabraniti ulazak na carinsko područje Europske unije. Ako se utvrdi da je određeni udio sirove nafte ruskog podrijetla, no nije moguće utvrditi točan udio nafte koja nije ruskog podrijetla, neće biti dopušten istovar cjelokupne pošiljke u EU-u.

Carinskim tijelima država članica Europske unije savjetuje se da poduzmu sve potrebne mjere i postupaju s posebnom pažnjom kako bi se ublažio rizik od izbjegavanja sankcija za uvoz ruske sirove nafte njezinim miješanjem s naftom podrijetlom iz trećih zemalja. Konkretno, carinska tijela dužna su tražiti dokumentaciju ili druge odgovarajuće dokaze da pošiljke nafte ne sadržavaju naftu ruskog podrijetla.

Iako su za poštovanje sankcija povezanih s naftom prvenstveno odgovorni uvoznici, svim subjektima uključenima u uvoz nafte u EU, uključujući prijevoznike, osiguravatelje i financijske institucije koje otvaraju kreditne linije ili izdaju akreditive, savjetuje se da postupaju s dužnom pažnjom kako ne bi prevozili ili osiguravali prijevoz ruske sirove nafte za uvoz u EU. To proizlazi iz zabrane pružanja tehničke pomoći, financiranja ili financijske pomoći u vezi s kupnjom, uvozom ili prijenosom sirove nafte i naftnih derivata, kako je utvrđeno u članku 3.m stavku 2. Uredbe Vijeća (EU) br. 833/2014.

Uvoznicima i svim gospodarskim subjektima savjetuje se da redovito prate najnovije informacije, koje se redovito objavljuju na internetskim stranicama Europske komisije (2).

(1) https://eur-lex.europa.eu/legal-content/HR/TXT/?uri=CELEX%3A02014R0833-20220604

(2) Sankcije donesene nakon početka vojne agresije Rusije na Ukrajinu | Europska komisija (europa.eu).